Kosonda «Yoshlar kuni» munosabati bilan tadbirlar bo‘lib o‘tdi – foto

30 iyun – Yoshlar kuni munosabati bilan Koson tumani hokimligi va Yoshlar ittifoqi tuman kengashi hamkorligi bir qator tadbirlar o‘tkazildi.
Jumladan, «Keksa, ziyoli ijodkorlar yoshlar tarbiyasiga mas'ul» shiori ostida tumandagi 50 nafar keksa ziyolilar va yosh ijodkorlarning tuman hokimi bilan uchrashuvi tashkil etildi. Uchrashuvda ijodkorlarga esdalik sovg‘alari berildi. Shundan so‘ng tumandagi «Kosondon» korxonasi, «Ko‘zmunchoq» nodavlat maktabgacha ta'lim muassasasi va «Suv havzasi» hamda «Qusam ota» ziyoratgohiga sayohati uyushtirildi.



Shuningdek, 30 yoshgacha bo‘lgan 15 nafar nogironligi bo‘lgan fuqarolarga nogironlar aravachasi berilib, 89 nafar uyda ta'lim olayotgan imkoniyati cheklangan bolalarga o‘quv qurollari  ulashildi. 38 nafar ijtimoiy himoyaga muhtoj, chin yetim bolalarga «Beruniy» oromgohiga bepul yo‘llanmalar berildi.
Tadbirlar doirasida suzish, shaxmat va futbol musobaqalari tashkil etildi. Musobaqalarda mingdan ortiq yoshlar ishtirok etdi. Bayram munosabati bilan tumandagi «Bunyodkor» o‘yingohida «Gala konsert shou» o‘tkazildi.



Bundan tashqari, tuman maktabgacha ta'lim bo‘limi va Yoshlar ittifoqi tuman kengashi hamkorligi Prezidentning 5 ta muhim tashabbusi ijrosini ta'minlash maqsadida 39 ta maktabgacha ta'lim muassasalari xodimlari o‘rtasida «5x5 muvaffaqiyat sari» shiori ostida tadbir o‘tkazildi. Tadbir ishtirokchilariga tuman hokimligi va viloyat maktabgacha ta'lim bo‘limining  esdalik sovg‘alari topshirildi.



Bardoshbek SAMAD o‘g‘li tayyorladi